cometadata/datacite-titles-descriptions-related-identifiers huggingface dataset:
DOI: 10.14457/tu.the.2018.237
title: ปัจจัยที่มีผลต่อความพึงพอใจในการซื้อสินค้าซูเปอร์สปอร์ต (Super Sport) ของผู้บริโภคในเขตกรุงเทพมหานครและปริมณฑล

description: ปัจจุบันผู้บริโภคให้ความสำคัญกับการดูแลตัวเองมากขึ้น เนื่องจากการเปลี่ยนแปลงของค่านิยมในการดำเนินชีวิต ความคิด หรือโรคภัยไข้เจ็บ ส่งผลให้ผู้บริโภคมีการปรับตัว และให้ความสำคัญกับตัวเองมากขึ้น รวมถึงในการออกกำลังกายเพื่อให้สุขภาพดีและแข็งแรง ซึ่งด้านการออกกำลังกาย สิ่งที่ผู้บริโภคจะต้องให้ความสำคัญในอันดับต้นๆ คือ ผลิตภัณฑ์ที่ใช้สำหรับการออกกำลังกาย ได้แก่ เสื้อผ้า รองเท้า และอุปกรณ์สำหรับออกกำลังกาย ทำให้ผู้บริโภคต้องมีการซื้อสินค้าเพื่อออกกำลังกายโดยเฉพาะ ดังนั้นกลุ่มสินค้าประเภทกีฬา จึงได้เข้ามาเป็นส่วนหนึ่งในชีวิตประจำวันของผู้บริโภคที่ต้องการออกกำลังกาย ซึ่งซูเปอร์สปอร์ตเป็นผู้นำธุรกิจค้าปลีกขายสินค้าเฉพาะประเภทกีฬา จึงต้องมีการพัฒนาการดำเนินธุรกิจ เพื่อพร้อมรับกับความเปลี่ยนแปลงในด้านต่างๆทางผู้วิจัยได้เห็นถึงปัญหาและโอกาส จึงเป็นแรงบันดาลใจในการทำวิจัยเพื่อศึกษาปัจจัยที่มีผลต่อความพึงพอใจในการซื้อสินค้าซูเปอร์สปอร์ตของผู้บริโภคในเขตกรุงเทพมหานคร และปริมณฑล เพื่อนำไปใช้เป็นในการวางแผนกลยุทธ์ทางการตลาดของซูเปอร์สปอร์ต ในด้านการพัฒนาสินค้าและบริการ เพื่อสร้างความพึงพอใจสูงสุดแก่ผู้บริโภค โดยการนำปัจจัยส่วนประสมทางการตลาด และทฤษฎีที่เกี่ยวกับลักษณะประชากรศาสตร์มาเป็นกรอบแนวคิดในการศึกษาครั้งนี้ผลการศึกษาพบว่า ปัจจัยที่มีผลต่อความพึงพอใจในการซื้อสินค้าซูเปอร์สปอร์ตของผู้บริโภคในเขตกรุงเทพมหานคร และปริมณฑล มีทั้งสิ้น 5 ปัจจัย โดยเรียงลำดับตามอิทธิพลที่ส่งผลต่อความพึงพอใจจากมากไปน้อย ได้แก่ ปัจจัยผลิตภัณฑ์ ปัจจัยราคา ปัจจัยช่องทางการจัดจำหน่ายและการส่งเสริมการตลาด ปัจจัยบุคลากร และปัจจัยการนำเสนอลักษณะทางกายภาพและกระบวนการ และในส่วนของปัจจัยด้านประชากรศาสตร์ พบว่า อายุ เพศ รายได้ต่อเดือน ระดับการศึกษา และอาชีพ ที่แตกต่างกันไม่มีผลต่อความพึงพอใจโดยรวมในการซื้อสินค้าซูเปอร์สปอร์ตของผู้บริโภคในเขตกรุงเทพมหานครและปริมณฑล
DOI: 10.14457/tu.the.2018.238
title: การศึกษาความสัมพันธ์ระหว่าง in-group bias กับผลการปฏิบัติงานของพนักงาน

description: การประเมินผลการปฏิบัติงาน เป็นกิจกรรมที่เกี่ยวข้องกับการตัดสินใจต่างๆ ที่เกี่ยวข้องกับบุคลากร ทั้งการขึ้นเงินเดือน การเลื่อนตำแหน่ง การเปลี่ยนตำแหน่งงาน และการฝึกอบรม ตลอดจนการพัฒนาบุคลากร และการให้ข้อมูลย้อนกลับแก่พนักงาน และเป็นเครื่องชี้วัดความสัมพันธ์ระหว่างความรู้ความสามารถของพนักงานและความคาดหวังของหน่วยงาน โดยการประเมินผลการปฏิบัติงานนั้น นำมาสู่ผลการปฏิบัติงาน (Performance Result) ซึ่งความเที่ยงตรงของผู้ทำการประเมินผลมีความสำคัญต่อการประเมินผลการปฎิบัติงานเป็นอย่างมาก หากผู้ทำการประเมินผลเกิดความลำเอียงหรืออคติขึ้น อาจจะส่งผลให้การประเมินผลการปฏิบัติงานไม่ถูกต้องและไม่สะท้อนถึงผลการปฏิบัติงานที่แท้จริงของผู้ถูกประเมิน และในอีกด้านหนึ่ง หากผู้ปฏิบัติงานมีอคติหรือความลำเอียงบางอย่าง ก็อาจจะยังผลให้ผลการปฏิบัติงานในแต่ละบุคคลนั้นมีความแตกต่างกันได้งานวิจัยนี้จึงมีวัตถุประสงค์เพื่อศึกษาถึงความสัมพันธ์ระหว่างอคติทางความคิดประเภทหนึ่ง ซึ่งมีชื่อว่า In-group Bias กับผลการปฏิบัติงาน โดยศึกษาในรูปแบบการทดลอง มีผู้เข้าร่วมการทดลองเป็นพนักงานองค์การการไฟฟ้าฝ่ายผลิตแห่งประเทศไทย จำนวน 126 คนผลการทดลองพบว่า อคติแบบ In-group Bias มีความสัมพันธ์กับผลการปฏิบัติงานที่แท้จริงจากองค์กรหรือหน่วยงานที่ผู้เข้าร่วมการทดลองสังกัดอยู่ โดยผู้มีลักษณะ In-group Bias มีแนวโน้มที่จะมีสัดส่วนผู้ที่มีผลการประเมินผลการปฏิบัติงานที่แท้จริงมากกว่าผู้ไม่มีลักษณะ In-group Bias
DOI: 10.14457/tu.the.2018.239
title: อิทธิพลของการโฆษณาออนไลน์ และการสื่อสารแบบปากต่อปากอิเล็กทรอนิกส์ที่ส่งผลต่อความตั้งใจของผู้บริโภคในการใช้บริการสตรีมวิดีโอ: กรณีศึกษาเน็ตฟลิกซ์

description: ปัจจุบันเทคโนโลยีเข้ามามีบทบาทอย่างมากในทุกอุตสาหกรรม และส่งผลกระทบต่อรูปแบบการดำเนินธุรกิจ ในกรณีอุตสาหกรรมบันเทิงการเปลี่ยนแปลงของเทคโนโลยีส่งผลกระทบต่อพฤติกรรมในการบริโภคอย่างชัดเจน โดยผู้บริโภคเริ่มเปลี่ยนช่องทางการบริโภคเนื้อหาของภาพยนตร์ วิดีโอ เพลง จากช่องทางดั้งเดิม เช่น โทรทัศน์หรือวิทยุ สู่การบริโภคเนื้อหาเหล่านี้ผ่านการให้บริการสตรีมวิดีโอ ซึ่งมีข้อดีคือช่องทางนี้สามารถช่วยให้ผู้บริโภคเกิดความสะดวกสบายในการรับชมมากยิ่งขึ้น ยิ่งไปกว่านั้นผู้บริโภคสามารถรับชมเนื้อหาเหล่านี้จากผู้ให้บริการสตรีมวิดีโอบางรายโดยไม่ต้องเสียค่าบริการ และผู้ให้บริการสตรีมวิดีโอที่มีชื่อเสียงระดับโลกอย่างเน็ตฟลิกซ์ที่มีการเติบโตของรายได้รวมเพิ่มขึ้นอย่างก้าวกระโดดทุกปีได้เข้ามาเจาะตลาดอุตสาหกรรมบันเทิงในประเทศไทยในปี พ.ศ. 2559 จนกระทั้งปัจจุบันเน็ตฟลิกซ์กลายมาเป็นผู้แข่งขันอันดับต้น ๆ ของอุตสาหกรรมในประเทศไทยงานวิจัยนี้เป็นงานวิจัยที่ศึกษาเกี่ยวกับอิทธิพลของปัจจัยโฆษณาออนไลน์ และการสื่อสารแบบปากต่อปากอิเล็กทรอนิกส์ที่ส่งผลต่อความตั้งใจในการใช้บริการสตรีมวิดีโอในบริบทประเทศไทย งานวิจัยนี้ประยุกต์ใช้ทฤษฎีการใช้ประโยชน์และความพึงพอใจซึ่งใช้ปัจจัยโฆษณาออนไลน์ด้านการให้ข้อมูล โฆษณาออนไลน์ด้านการความบันเทิง และโฆษณาออนไลน์ด้านการสร้างความน่าเชื่อถือในการวัดทัศนคติต่อโฆษณาของผู้บริโภค และประยุกต์ใช้แนวคิดความรู้ในตราสินค้า ที่ประกอบไปด้วย การตระหนักในตราสินค้าและภาพลักษณ์ตราสินค้าในการทำนายความตั้งใจในการใช้บริการสตรีมวิดีโอ โดยงานวิจัยฉบับนี้เป็นงานวิจัยเชิงปริมาณประเภทสำรวจที่มีการเก็บรวบรวมข้อมูลโดยใช้แบบสอบถามออนไลน์กับกลุ่มประชากรตัวอย่าง คือ ผู้ที่เคยรับโฆษณาออนไลน์ของเน็ตฟลิกซ์และผู้ที่เคยรับการสื่อสารแบบปากต่อปากอิเล็กทรอนิกส์ ในงานวิจัยนี้เก็บข้อมูลจากกลุ่มตัวอย่างเป็นจำนวนทั้งสิ้น 216 ตัวอย่าง และมีการตรวจสอบความตรงของเครื่องมือด้วยวิธีวิเคราะห์องค์ประกอบ และตรวจสอบความเที่ยงหรือความเชื่อถือได้ของเครื่องมือด้วยค่าสัมประสิทธิ์แอลฟาของครอนบาค และงานวิจัยใช้การวิเคราะห์ความถดถอยเชิงพหุคูณในการทดสอบสมมติฐานของงานวิจัยผลของงานวิจัยฉบับนี้ชี้ให้เห็นว่า โฆษณาออนไลน์ด้านการให้ข้อมูล โฆษณาออนไลน์ด้านการความบันเทิง และโฆษณาออนไลน์ด้านการสร้างความน่าเชื่อถือ เป็นปัจจัยที่มีอิทธิพลต่อทัศนติต่อโฆษณาออนไลน์ของผู้บริโภค และทัศนติต่อโฆษณาสามารถนำไปสู่การตระหนักในตราสินค้าและภาพลักษณ์ตราสินค้าได้ ยิ่งไปกว่านั้นงานวิจัยได้แสดงให้เห็นว่าการตระหนักในตราสินค้าและภาพลักษณ์ตราสินค้าเป็นปัจจัยที่ทำให้ผู้บริโภคเกิดความตั้งใจในการใช้บริการได้ อย่างไรก็ตามในงานวิจัยนี้พบว่า ปัจจัยด้านการสื่อสารแบบปากต่อปากอิเล็กทรอนิกส์ไม่มีอิทธิพลต่อการตระหนักในตราสินค้าและภาพลักษณ์ตราสินค้า
DOI: 10.14457/tu.the.2018.240
title: การศึกษาความสัมพันธ์ระหว่าง availability heuristic กับผลการปฏิบัติงานของพนักงานในองค์กร

description: จากการสำรวจสถิติแรงงานไทย พ.ศ. 2560 โดยสำนักงานสถิติแห่งชาติ แบ่งตามสภาพการทำงาน พบว่ามีแรงงานที่เป็นลูกจ้างรัฐบาลและลูกจ้างเอกชนรวมคิดเป็นกว่าร้อยละ 50 ของแรงงานทั้งประเทศ แรงงานกลุ่มนี้ล้วนเป็นกำลังสำคัญของประเทศ แต่ทั้งนี้กลับเป็นแรงงานไม่อิสระ ต้องอยู่ภายใต้การประเมินผลการปฏิบัติงานขององค์กรตนเอง โอกาสในการก้าวหน้าทางอาชีพขึ้นอยู่กับการประเมินทั้งสิ้นการประเมินผลการปฏิบัติงานจึงถือเป็นส่วนสำคัญที่ทำให้แรงงานกลุ่มนี้สามารถมีโอกาสในการก้าวหน้าทางอาชีพของตน ดังนั้นขั้นตอนในการประเมินผลของแต่ละองค์กรควรเป็นไปโดยเที่ยงตรง ยุติธรรม เพื่อให้เกิดการสะท้อนกลับที่เป็นไปตามจริง พนักงานที่ปฏิบัติงานได้ดีกว่าที่องค์กรคาดหวังควรได้รับการพัฒนาต่อไป พนักงานที่ปฏิบัติงานได้ต่ำกว่าที่องค์กรคาดหวังต้องปรับปรุงตนเอง องค์กรจึงจะมีประสิทธิภาพ ทั้งนี้ถึงแม้ว่าองค์กรจะมีเกณฑ์การประเมินผลการปฏิบัติงานที่เป็นธรรม ปราศจากอคติแล้ว แต่อคติก็ยังสามารถเกิดได้ทั้งจากผู้ประเมิน หรือผู้ปฏิบัติงานเองได้ด้วยเช่นกัน ซึ่งอคติที่เกิดขึ้นโดยส่วนตัวของบุคคลหนึ่ง ก็ย่อมส่งผลต่อความคิด และการกระทำของบุคคลนั้นด้วย ซึ่งเมื่อบุคคลนั้นอยู่ในฐานะผู้ปฏิบัติงานขององค์กร อคติก็ย่อมส่งผลต่อการปฏิบัติงานด้วยการศึกษาครั้งนี้จึงมีวัตถุประสงค์เพื่อศึกษาความสัมพันธ์ระหว่าง Availability Heuristic หรืออคติที่เกิดจากความพร้อมใช้หรือความสามารถนึกถึงได้ง่ายของข้อมูล ซึ่งเป็นหนึ่งในอคติภายใต้จิตใจไร้สำนึก (Unconscious Bias) ที่มีอิทธิพลต่อผลการปฏิบัติงานของพนักงาน โดยทำการวิจัยเชิงทดลองกับกลุ่มตัวอย่างที่เป็นพนักงานประจำของการไฟฟ้าฝ่ายผลิตแห่งประเทศไทย (กฟผ.) จำนวน 100 คน ผลการวิจัยพบว่าอคติ Availability Heuristic มีอิทธิพลต่อผลการปฏิบัติงานของพนักงานจริง โดยพนักงานที่มีอคติ Availability Heuristic มีแนวโน้มที่จะได้รับผลการประเมินการปฏิบัติงานสูงกว่าพนักงานที่ไม่มีอคติ
DOI: 10.14457/tu.the.2018.241
title: อิทธิพลของคุณภาพการบริการ และการรับรู้คุณค่าที่มีต่อความพึงพอใจในการใช้บริการส่งพัสดุด่วน

description: ธุรกิจบริการส่งพัสดุด่วน เป็นธุรกิจที่มีอัตราการเติบโตที่น่าสนใจ เพื่อให้ผู้ใช้บริการเกิดความพึงพอใจสูงสุด จึงต้องปรับปรุง และพัฒนาการบริการเพื่อตอบสนองความต้องการของลูกค้าให้ตรงตามความต้องการ งานวิจัยชิ้นนี้มีวัตถุประสงค์เพื่อศึกษาถึงอิทธิพลของคุณภาพการบริการ (Service Quality) และการรับรู้คุณค่า (Perceived value) ที่มีต่อความพึงพอใจในการใช้บริการส่งพัสดุด่วน และศึกษาเปรียบเทียบ ระหว่างผู้ใช้บริการไปรษณีย์ไทย และผู้ใช้บริการเคอรี่ เอ็กซ์เพลส งานวิจัยชิ้นนี้เป็นการวิจัยเชิงปริมาณ โดยใช้แบบสอบถามเป็นเครื่องมือในการเก็บข้อมูล ใช้การวิเคราะห์กลุ่มปัจจัย เพื่อจัดกลุ่มปัจจัยใหม่ให้ชัดเจน และนำไปวิเคราะห์สมการถดถอย เพื่อทดสอบสมมติฐานตามลำดับจากการเก็บแบบสอบถาม จากกลุ่มตัวอย่างจำนวน 400 คน พบว่า กลุ่มตัวอย่างส่วนใหญ่เป็นเพศหญิง อายุ 20-29 ปี โดยรูปแบบบริการส่งพัสดุถึงผู้รับในวันถัดไป เป็นรูปแบบการบริการส่งพัสดุด่วนที่ใช้มากที่สุด ผลจากการวิเคราะห์กลุ่มปัจจัย พบว่าปัจจัยด้านคุณภาพบริการ ได้แก่ การตอบสนองต่อการให้บริการ (Responsiveness of service) ความน่าเชื่อถือของการบริการ (Reliability of service) และความสมบูรณ์ของการบริการ (Completeness of service) ปัจจัยด้านการรับรู้คุณค่า ได้แก่ การตอบสนองทางอารมณ์ (Emotional response) ราคาที่เป็นตัวเงิน (Monetary price) ความมีชื่อเสียง (Reputation) และภาพลักษณ์ (Brand Image) ซึ่งแตกต่างไปจากการทบทวนวรรณกรรมผลการศึกษาพบว่า ปัจจัยคุณภาพการบริการ ด้านความสมบูรณ์ของการบริการ(Completeness of service) ปัจจัยการรับรู้คุณค่า ด้านการตอบสนองทางอารมณ์ (Emotional response) ภาพลักษณ์ (Brand Image) ราคาที่เป็นตัวเงิน (Monetary price) และความมีชื่อเสียง (Reputation) ส่งผลในทางบวกต่อความพึงพอใจในการใช้บริการส่งพัสดุด่วน และจากการวิเคราะห์ผลจากตัวแปรกำกับพบว่า ตัวแปรกำกับผู้ใช้บริการ ส่งผลต่อความสัมพันธ์ระหว่าง การตอบสนองทางอารมณ์ และภาพลักษณ์ กับความพึงพอใจในการใช้บริการส่งพัสดุด่วน
DOI: 10.14457/tu.the.2018.242
title: แผนธุรกิจผลิตผงโปรตีนจากตั๊กแตน GrasshopperEnergy®

description: ในปี 2556 องค์การอาหารและการเกษตรแห่งสหประชาชาติระบุว่า เกินกว่าร้อยละ 80ของประเทศต่างๆ ทั่วโลกมีการบริโภคแมลงเป็นอาหารและให้คุณค่าโปรตีนสูง ซึ่งตลาดกำลังมีแนวโน้มการเติบโตอยำงรวดเร็วและมีโอกาสที่จะขยายตัวเป็นอุตสาหกรรมขนาดใหญํ จากเหตุผลข้างต้นผู้เขียนจึงได้เห็นถึงโอกาสในการทาแผนธุรกิจและศึกษาความเป็นไปได้ของธุรกิจผลิตผงโปรตีนจากตั๊กแตน GrasshopperEnergy® ขึ้น ผงโปรตีนจากตั๊กแตนจัดเป็นโปรตีนที่สมบูรณ์ อุดมไปด้วยธาตุเหล็ก แคลเซียม วิตามิน B2 และ B12 กรดอะมิโนจำเป็น 9 ชนิด มีปริมาณคาร์โบไฮเดรตและไขมันต่า โดยสามารถแบ่งกลุํมผู้บริโภคได้เป็น 2 กลุํม คือ กลุ่มคนที่ควบคุมอาหารเพื่อลดน้าหนักและกลุ่มคนที่สนใจการออกกาลังกาย สำหรับความเป็นไปได้ของโครงการตลอดระยะเวลา 5 ปี พบวำ ใช้เงินลงทุนเริ่มต้น 1ล้านบาท ซึ่งเมื่อคานวณมูลคำปัจจุบันสุทธิ เป็นเงิน 8.7 ล้านบาท และอัตราผลตอบแทนภายในเทำกับ 108% โดยมีระยะเวลาคืนทุน 1.7 ปี จึงเห็นได้วำแผนธุรกิจผลิตผงโปรตีนจากตั๊กแตนGrasshopperEnergy® มีความคุ้มคำแก่การลงทุน และชํวยแก๎ปัญหาการขาดแคลนอาหารในอนาคตโดยเป็นโปรตีนทางเลือกที่มีคุณภาพสูงในราคาที่เหมาะสม
DOI: 10.14457/tu.the.2018.243
title: การเพิ่มประสิทธิภาพในกระบวนการผลิตชิ้นส่วนยานยนต์

description: บริษัทผลิตชิ้นส่วนยานยนต์ขนาดใหญ่ (บริษัท A) ประกอบธุรกิจ โดยมี 2 ผลิตภัณฑ์หลักคือ ผลิตรถบรรทุกและชิ้นส่วนรถยนต์ ซึ่งในปัจจุบันมีภาวะการแข่งขันที่สูงในอุตสาหกรรม แต่ละบริษัทมีความพยายามที่จะเพิ่มยอดขาย และส่วนแบ่งทางการตลาดเพื่อที่จะเพิ่มกำไร แต่ด้วยการแข่งขันที่รุนแรง และผู้ผลิตรายใหญ่แต่ละรายมีการเพิ่มความสามารถในการแข่งขันจากการพัฒนาผลิตภัณฑ์ให้สามารถตอบสนองต่อลูกค้าอย่างต่อเนื่อง ทำให้การเพิ่มยอดขายจึงทำได้ค่อนข้างยากจากการตรวจสอบธุรกิจของบริษัท A โดยศึกษาจากผลการดำเนินงานของนโยบายบริษัทปี 2561 พบว่าไม่สามารถบรรลุเป้าหมายใน 2 นโยบายหลัก คือ ความสามารถในการทำกำไร (Profitability) ในหัวข้อการลดต้นทุนแปรผัน และประสิทธิภาพการผลิต (Productivity) ในหัวข้อประสิทธิภาพการทำงานคน จากผลการวิเคราะห์พบว่าทั้ง 2 หัวข้อนี้มีความสัมพันธ์กัน เนื่องจากการลดต้นทุนแปรผันไม่ได้ตามเป้าหมายมาจากการบริหารจัดการทรัพยากรที่ยังไม่มีประสิทธิภาพ ผลที่เกิดขึ้นยังสะท้อนไปถึงความสามารถในการแข่งขันของบริษัท A ซึ่งเป็นรองคู่แข่งทางตรงในอุตสาหกรรมเดียวกันในด้านกำไรสุทธิ (Net profit) ที่น้อยกว่าซึ่งมาจากต้นทุนขาย (Cost of goods sold) ที่สูงกว่านั่นเองดังนั้นรายงานการให้คำปรึกษานี้ มีวัตถุประสงค์เพื่อเสนอแนวทางการลดต้นทุนการผลิตเพื่อเพิ่มกำไรให้กับบริษัท A ด้วยวิธีการจัดการทรัพยากรที่มีอยู่ของบริษัท A ให้เกิดประโยชน์สูงสุด โดยอาศัยเทคนิคการค้นหาความสูญเปล่าและวิธีการปรับปรุง เช่น การวิเคราะห์คุณค่าของงาน หลักการ ECRS ความสูญเปล่า 7 ประการ แผนผังแสดงสาเหตุและผล การวิเคราะห์ 4M 1E เป็นต้น เพื่อให้บริษัทเข้าใจปัญหาที่เป็นอยู่ สามารถแก้ไขปัญหาด้วยวิธีการที่เหมาะสม และเกิดประสิทธิภาพจากการวิเคราะห์และเสนอแนวทางการแก้ไขด้วยเทคนิคต่างๆ จะทำให้บริษัท A สามารถเพิ่มประสิทธิภาพการทำงานคนจากร้อยละ 89.26 เป็นร้อยละ 95.00 และยังสามารถลดกำลังคนจาก 15 คนเหลือ 13 คน (ในกระบวนการ Zone#1) ทำให้บริษัท A สามารถแก้ไขปัญหาทั้งประสิทธิภาพการทำงานคน และการลดต้นทุนแปรผันด้านแรงงานทางตรงจนสามารถบรรลุค่าเป้าหมายในดัชนีวัดผลงาน (KPI) ได้สุดท้ายนี้ผู้ให้คำปรึกษายังเสนอแนวทางการแก้ไขในหัวข้อของเสียในกระบวนการที่มีความเสี่ยงจะเกิดปัญหาในอนาคตเพื่อเป็นแนวทางในการป้องกันปัญหา นอกจากนี้ผู้ให้คำปรึกษาได้จัดทำแผนเชิงกลยุทธ์ในระยะเวลา 5 ปีเพื่อเป็นแนวทางการดำเนินงาน โดยนำหลักการ Balanced Scorecard มาประยุกต์ใช้ให้สอดคล้องกับหัวข้อในนโยบายของบริษัท A มีการกำหนดวัตถุประสงค์ ค่าเป้าหมาย และกิจกรรมสนับสนุนที่จะทำให้บรรลุผล ซึ่งจะทำให้ทีมผู้บริหารเห็นถึงความสัมพันธ์ และความเชื่อมโยงแต่ละหน่วยงานภายในของบริษัทว่าส่งผลอย่างไรต่อเป้าหมายสูงสุดขององค์กร นั่นคือการเติบโตอย่างยั่งยืนในอนาคต
DOI: 10.14457/tu.the.2018.244
title: การยอมรับเทคโนโลยีการเรียนภาษาผ่านแอปพลิเคชันออนไลน์ของผู้บริโภคในเขตกรุงเทพมหานครและปริมณฑล

description: งานวิจัยฉบับนี้มีวัตถุประสงค์เพื่อศึกษาการยอมรับเทคโนโลยีการเรียนภาษาผ่านแอปพลิเคชันออนไลน์ของผู้บริโภคในเขตกรุงเทพมหานครและปริมณฑล เป็นงานวิจัยเชิงปริมาณ โดยได้ประยุกต์ใช้แบบจำลองการยอมรับเทคโนโลยี ทฤษฎีการแพร่กระจายของนวัตกรรม และแนวคิดการรับรู้ความเพลิดเพลิน เพื่อใช้เป็นแนวทางในการสร้างกรอบแนวคิดการวิจัย โดยศึกษาจากกลุ่มตัวอย่างที่เคยเรียนภาษาผ่านแอปพลิเคชันออนไลน์ จำนวน 169 กลุ่มตัวอย่าง ด้วยวิธีการแจกแบบสอบถามออนไลน์แล้วนำข้อมูลที่ได้มาประมวลผลด้วยโปรแกรมสำเร็จรูปทางสถิติ เพื่อวิเคราะห์ความสัมพันธ์ระหว่างปัจจัยต่าง ๆ ตามกรอบแนวคิดการวิจัยและสมมติฐานที่ตั้งไว้ ผลการวิจัยพบว่า การรับรู้ความสอดคล้อง การรับรู้ประโยชน์ และการรับรู้ความเพลิดเพลิน มีอิทธิพลทางตรงต่อความตั้งใจในการใช้ ทั้งนี้การรับรู้ประโยชน์มีผลมาจากการ การรับรู้ความสอดคล้อง การรับรู้ความเพลิดเพลินและการรับรู้ความง่ายในการใช้ อย่างไรก็ตามผลจากการวิจัยพบว่าการรับรู้ความง่ายในการใช้ไม่ได้มีอิทธิพลโดยตรงต่อความตั้งใจในการใช้ แต่มีอิทธิพลทางอ้อมผ่านการรับรู้ประโยชน์ และการรับรู้ความเพลิดเพลินไปยังความตั้งใจในการใช้ เนื่องจากผู้เรียนมีความคุ้นเคยกับการใช้งานแอปพลิเคชันออนไลน์ต่าง ๆ บนสมาร์ทโฟน หรือแท็บเล็ตอยู่แล้ว และผู้เรียนยังมุ่งความสนใจไปที่ประโยชน์จากการใช้งานเป็นหลัก ดังนั้นการรับรู้ความง่ายในการใช้จึงไม่ใช่ปัจจัยหลักที่มีอิทธิพลทางตรงกับความตั้งใจในการใช้อย่างไรก็ตามผลการวิจัยนี้อาจไม่สามารถนำไปใช้ในการอธิบายการเรียนภาษาผ่านช่องทางอื่น เช่น การเรียนผ่านเว็บไซต์ ยูทูป และเฟซบุ๊ก เป็นต้น เนื่องจากอาจมีรูปแบบหรือกระบวนการเรียนที่แตกต่างกัน ดังนั้นในการทำการวิจัยต่อเนื่องในอนาคต ผู้วิจัยจึงเสนอให้มีการศึกษาเปรียบเทียบการเรียนภาษาผ่านแอปพลิเคชันออนไลน์กับการเรียนภาษาผ่านช่องทางอื่น ๆ ประโยชน์ของการทำวิจัยในครั้งนี้ช่วยให้ผู้ที่เกี่ยวข้องหรือผู้พัฒนาแอปพลิเคชันออนไลน์สามารถนำไปประยุกต์ใช้ในการพัฒนาแอปพลิเคชันให้มีประสิทธิภาพ เพื่อเพิ่มแรงจูงใจของผู้บริโภคในการใช้แอปพลิเคชันออนไลน์เพื่อเรียนภาษามากขึ้น
DOI: 10.17632/g6698k8wht.1
title: Data for: No One is Alone: Strategic Complementarities, Capacity Utilization, Growth, and Income Distribution

description: Data file and do file required to run all regressions in the paper.
DOI: 10.14457/cu.the.2014.1004
title: การสร้างความเป็นพลเมืองผู้ตื่นรู้ตามระบอบประชาธิปไตยในโรงเรียนมัธยมศึกษา

description: งานวิจัยชิ้นนี้มีความประสงค์ที่จะศึกษาการจัดการศึกษาเพื่อสร้างความเป็นพลเมืองตามระบอบประชาธิปไตย ในระดับชั้นมัธยมศึกษา ในสถาบันการศึกษาตามหลักสูตรแกนกลางการศึกษาขั้นพื้นฐาน พุทธศักราช 2551 ซึ่งมีกรณีศึกษาเป็นโรงเรียนมัธยมศึกษา สังกัดสำนักงานคณะกรรมการการศึกษาขั้นพื้นฐาน กระทรวงศึกษาธิการ โดยงานวิจัยนี้ให้ความสำคัญกับ แบบเรียน บทบาทครูในกระบวนการเรียนการสอน และ วัฒนธรรมโรงเรียนการเรียนรู้ในโรงเรียนเพื่อสร้างความเป็นพลเมืองตามระบอบประชาธิปไตย การศึกษาได้แสดงให้เห็นว่า หนังสือแบบเรียนมีสาระครอบคลุมความรู้ขั้นต้นเกี่ยวกับหลักการสำคัญของประชาธิปไตย และ ประวัติศาสตร์การเมืองสมัยใหม่ แต่มีจุดเน้นไปที่บทบาทของชนชั้นนำมากกว่าบทบาทพลเมืองในการเปลี่ยนแปลงสังคม โดยข้อจำกัดมาจากหนังสืออ่านประกอบที่เกี่ยวกับเรื่องราวการมีส่วนร่วมของพลเมืองไม่ได้รับความสนใจหรือมีไม่เพียงพอ ต่อมาเมื่อศึกษาถึงการจัดกิจกรรมการเรียนที่เหมาะสมในชั้นเรียนพบว่า การจัดการเรียนการสอนมีความจำกัด ส่วนหนึ่งมาจากขาดแรงจูงใจของทุกฝ่าย และเป้าหมายของการศึกษาเน้นไปที่การสอบเข้ามหาวิทยาลัย อย่างไรก็ดี กิจกรรมนอกชั้นเรียนเป็นพื้นที่เรียนรู้ที่สำคัญแต่การมีส่วนร่วมของนักเรียนโดยทั่วไปจำกัด และยังไม่ได้รับการส่งเสริมอย่างเป็นระบบเมื่อเปรียบเทียบกับเป้าหมายความเป็นเลิศทางวิชาการ
DOI: 10.14457/cu.the.2014.1005
title: การเปรียบเทียบพัฒนาการทางการเมืองและเส้นทางสู่ประชาธิปไตยของไทยและเกาหลีใต้

description: การศึกษา เรื่อง พัฒนาการทางการเมืองและเส้นทางสู่ประชาธิปไตยของไทยและเกาหลีใต้ มีวัตถุประสงค์เพื่อศึกษาปัจจัยที่ทำให้ประเทศเกาหลีใต้ได้รับการจัดลำดับว่ามีความเป็นประชาธิปไตยที่ดีกว่าประเทศไทยและได้ก้าวสู่ประเทศที่ประชาธิปไตยมีเสถียรภาพ ในขณะที่ประชาธิปไตยของไทยกลับคืนสู่สภาวะถดถอย โดยเป็นการศึกษาเปรียบเทียบใน 2 ประเด็นสำคัญ คือ (1) รัฐธรรมนูญ และโครงสร้างความสัมพันธ์ของสถาบันทางการเมือง และ (2) วัฒนธรรมทางการเมือง วิธีการศึกษาและการเก็บรวบรวมข้อมูล ใช้ระเบียบวิธีวิจัยเชิงคุณภาพ โดยเป็นการศึกษาจากการเก็บรวบรวมข้อมูลจากเอกสารที่เป็นผลงานทางวิชาการ เช่น หนังสือ บทความ งานวิจัย วิทยานิพนธ์ และงานวิชาการในสื่ออิเล็กทรอนิกส์ เป็นต้น ผลการศึกษา พบว่า เป็นไปตามสมมติฐานที่ตั้งไว้ คือ การออกแบบโครงสร้างและความสัมพันธ์ของสถาบันทางการเมืองที่สร้างดุลยภาพของกลุ่มต่างๆ ในสังคม และวัฒนธรรมทางการเมืองที่เปิดช่องทางการต่อรอง การมีส่วนร่วม และการตรวจสอบในทางการเมือง เป็นปัจจัยหลักที่ส่งผลให้การพัฒนาทางการเมืองและเส้นทางสู่ประชาธิปไตยของไทยกับเกาหลีใต้มีความแตกต่างกัน นอกจากนั้น ปัจจัยที่สนับสนุนให้เส้นทางสู่ประชาธิปไตยในเกาหลีใต้มีพลวัตอย่างต่อเนื่อง คือ ผู้นำทางการเมืองมีความศรัทธาในระบอบประชาธิปไตย และบทบาทที่เข้มแข็งของกลุ่มเคลื่อนไหวหรือภาคประชาสังคมที่ผลักดันให้มีการออกกฎหมายพิเศษเพื่อปกป้องสิทธิของประชาชนที่ลุกขึ้นเรียกร้องประชาธิปไตย การขจัดอิทธิพลของทหารออกจากการเมือง ความสำเร็จในการพัฒนาเศรษฐกิจ และการเปลี่ยนแปลงทางสังคม ในส่วนของปัจจัยที่เป็นอุปสรรคต่อเส้นทางสู่ประชาธิปไตยของไทย คือ การแทรกแซงการเมืองของทหาร ปัญหาความขัดแย้งระหว่างอุดมการณ์ทางการเมือง การออกแบบรัฐธรรมนูญและสถาบันทางการเมืองที่เอื้อต่อการทุจริตคอร์รัปชัน การขาดการมีส่วนร่วมทางการเมืองของประชาชน และวัฒนธรรมทางการเมืองที่ไม่เป็นประชาธิปไตยของคนไทยที่เคยชินกับการอยู่ภายใต้ระบบอุปถัมภ์
DOI: 10.14457/cu.the.2014.1006
title: การเมืองในนโยบายจัดการขยะมูลฝอยของเทศบาลเมืองหนองคาย

description: วิทยานิพนธ์เรื่องนี้มีจุดมุ่งหมายเพื่อศึกษาปัจจัยที่มีผลต่อปัญหาขยะมูลฝอยและนโยบายจัดการขยะมูลฝอยของเทศบาลเมืองหนองคาย โดยขอบเขตของการวิจัยด้านพื้นที่อยู่ที่ ต.สระใคร อ.สระใคร จ.หนองคาย และขอบเขตของการวิจัยด้านระยะเวลาแบ่งออกเป็น 3 ช่วง ดังนี้ (1) การก่อตัวของนโยบายจัดการขยะมูลฝอย (2) การต่อต้านของประชาชนในพื้นที่ไม่ให้นำขยะมาทิ้ง (3) การยินยอมของประชาชนในพื้นที่ให้นำขยะกลับมาทิ้งได้อีก ส่วนคำอธิบายเชิงทฤษฎีประกอบด้วยทฤษฎีการตัดสินใจเลือกอย่างมีเหตุผล และทฤษฎีความสัมพันธ์ระหว่างหน่วยงานของรัฐ ผลการวิจัยพบว่า ในช่วง (1) คณะผู้บริหารเทศบาลเมืองหนองคายซื้อที่ดินที่บ้านดงนาเทา ต.สระใคร อ.สระใคร จ.หนองคาย เพื่อก่อสร้างบ่อกำจัดขยะมูลฝอยและได้ปกปิดจุดประสงค์ของการใช้สถานที่ เพื่อใช้ประโยชน์พื้นที่ไปในการกำจัดขยะสำหรับเทศบาลเมืองหนองคาย (2) หลังจากที่บ่อกำจัดขยะมูลฝอยดงนาเทาสร้างเสร็จ ยังไม่ได้มีการใช้อยู่ระยะเวลาหนึ่ง เป็นเหตุให้วัสดุอุปกรณ์ภายในชำรุดและสูญหาย และต่อมาพนักงานเทศบาลเมืองหนองคายดำเนินการกำจัดขยะผิดขั้นตอนส่งผลให้การบริหารจัดการภายในบ่อกำจัดขยะมีปัญหา ส่งผลกระทบต่อประชาชนในพื้นที่ ต.สระใคร เป็นอย่างมาก นอกจากนี้นักการเมืองท้องถิ่นใน ต.สระใคร ได้หยิบยกปัญหาขยะขึ้นมาเพื่อประโยชน์ในการหาเสียงเลือกตั้งผู้บริหารองค์การบริหารส่วนตำบลสระใคร ทำให้เกิดเหตุการณ์ประท้วงปิดบ่อกำจัดขยะ ต่อมามีการเจรจาภายใต้ความสัมพันธ์ระหว่างหน่วยงานของรัฐ ซึ่งได้แก่ กลไกของระบบราชการส่วนกลางและส่วนภูมิภาคโดยตั้งคณะกรรมการแก้ไขปัญหาสถานที่ทิ้งขยะของเทศบาลเมืองหนองคายเพื่อแก้ไขความขัดแย้งที่เกิดขึ้น (3) มีการเจรจาต่อรองและแลกเปลี่ยนผลประโยชน์ระหว่างเทศบาลเมืองหนองคายกับ ต.สระใคร ส่งผลให้เทศบาลเมืองหนองคายได้รับความยินยอมจาก ต.สระใครให้เปิดใช้งานบ่อกำจัดขยะได้อีกครั้งและได้วางแผนบริหารจัดการขยะร่วมกันระหว่างหน่วยการปกครอง อันแสดงถึงความสัมพันธ์ระหว่างหน่วยงานของรัฐทั้งสอง ทั้งนี้ ภายในความสัมพันธ์ระหว่างหน่วยงานของรัฐนี้ งานวิจัยได้ข้อสังเกตว่า กำนันและผู้ใหญ่บ้านมีบทบาทค่อนข้างสูงในเชิงเปรียบเทียบกับองค์การบริหารส่วนตำบล
DOI: 10.14457/cu.the.2014.1007
title: การเปรียบเทียบวิธีการประมาณสำหรับการวิเคราะห์ความถดถอยเชิงเส้นพหุที่ค่าความคลาดเคลื่อนมีความแปรปรวนไม่คงที่จากการแจกแจงแบบล็อกนอร์มอลและแกมมา

description: งานวิจัยฉบับนี้มีวัตถุประสงค์เพื่อเปรียบเทียบวิธีการประมาณค่าของตัวแปรตามของตัวแบบเชิงเส้นถดถอยพหุเมื่อค่าความคลาดเคลื่อนมาจากการแจกแจกแบบล็อกนอร์มอลและแบบแกมมา ที่ระดับความเบ้เท่ากับ 0.5,1,1.5 และ 2 และมีค่าความแปรปรวนที่สัมพันธ์กับค่าของตัวแปรอิสระตัวที่หนึ่งและตัวแปรตามแบบชี้กำลังที่มีค่าพารามิเตอร์เท่ากับ 0 ,0.1,0.3 และ 0.5 วิธีประมาณค่าที่ใช้ในเปรียบเทียบ ได้แก่ วิธีกำลังสองน้อยที่สุด (OLS) วิธีการแปลงของ Box และ Cox และวิธี Weighted Least Squared (WLS) จากการเปรียบเทียบค่าเฉลี่ยของค่าความคลาดเคลื่อนกำลังสองโดยเฉลี่ย (AMSE) และค่าประสิทธิภาพสัมพัทธ์ (RE) พบว่า วิธี OLS ประมาณค่าได้ดีที่สุดเมื่อค่าความคลาดเคลื่อนมีการแจกแจงแบบแกมมาที่ค่าความแปรปรวนสัมพันธ์ในระดับต่ำกับค่าของตัวแปรอิสระตัวที่หนึ่ง และสัมพันธ์ในระดับต่ำกับค่าของตัวแปรตาม ในขณะที่วิธี WLS ประมาณค่าได้ดีที่สุดเมื่อค่าความแปรปรวนมีความสัมพันธ์ในระดับสูงกับค่าของตัวแปรอิสระตัวที่หนึ่ง และวิธี Box-Cox ประมาณค่าได้ดีที่สุดเมื่อค่าความแปรปรวนมีความสัมพันธ์ในระดับสูงกับค่าของตัวแปรตาม นอกจากนี้เมื่อค่าความคลาดเคลื่อนมีการแจกแจงแบบล็อกนอร์มอล พบว่า วิธี WLS ประมาณค่าได้ดีที่สุดเมื่อค่าความแปรปรวนมีความสัมพันธ์ในระดับต่ำกับค่าของตัวแปรอิสระตัวที่หนึ่ง และสัมพันธ์กับค่าของตัวแปรตาม ในขณะที่วิธี Box-Cox ประมาณค่าได้ดีที่สุดเมื่อค่าความแปรปรวนมีความสัมพันธ์ในระดับสูงกับค่าของตัวแปรอิสระตัวที่หนึ่งและตัวแปรตาม
DOI: 10.14457/cu.the.2014.1008
title: ผลของระยะห่างระหว่างอักษร ตำแหน่งอักษร จำนวนอักษร และคู่สีอักษรและสีพื้นหลัง ต่ออัตราการยืนยันความเป็นมนุษย์และอัตราความทนทานของแคปท์ชาข้อความ

description: การออบแบบแคปท์ชาข้อความต้องให้ง่ายต่อมนุษย์แต่ยากสำหรับโปรแกรมอัตโนมัติหรือเรียกว่าบอต การวัดความสามารถของแคปท์ชาข้อความคือ การวัดอัตราการยืนยันความเป็นมนุษย์ อันหมายถึงอัตราที่ผู้ใช้สามารถระบุอักษรที่ปรากฎในแคปท์ชาข้อความได้ถูกต้อง และการวัดอัตราความทนทานของแคปท์ชาข้อความ อันหมายถึงอัตราที่แคปท์ชาข้อความสามารถป้องกันการโจมตีของโปรแกรมโอซีอาร์ ยังไม่พบงานวิจัยที่ได้วิเคราะห์ผลของ (1) ระยะห่างระหว่างอักษร (2) ตำแหน่งอักษร (3) จำนวนอักษร หรือ (4) คู่สีอักษรและสีพื้นหลังของแคปท์ชาข้อความ ต่ออัตราการยืนยันความเป็นมนุษย์ และอัตราความทนทานของแคปท์ชาข้อความ วิทยานิพนธ์นี้จึงต้องการเติมเต็มความต้องการนี้ งานวิจัยนี้เป็นการทดลองในห้องปฏิบัติการคอมพิวเตอร์ การวิเคราะห์ข้อมูลพบว่า ระยะห่างระหว่างอักษร และจำนวนอักษร มีผลต่ออัตราการยืนยันความเป็นมนุษย์อย่างมีนัยสำคัญทางสถิติที่ระดับ 0.05 ทว่าผลของตำแหน่งอักษร และคู่สีอักษรและสีพื้นหลังต่ออัตราการยืนยันความเป็นมนุษย์ไม่มีนัยสำคัญ นอกจากนี้ยังพบว่าระยะห่างระหว่างอักษร และตำแหน่งอักษร มีผลต่ออัตราความทนทานของแคปท์ชาข้อความอย่างมีนัยสำคัญทางสถิติที่ระดับ 0.05 ทว่าผลของจำนวนอักษร และคู่สีอักษรและสีพื้นหลังต่ออัตราความทนทานของแคปท์ชาข้อความไม่มีนัยสำคัญ ข้อสรุปที่ได้จากการศึกษานี้เป็นแนวคิดในการพัฒนาแคปท์ชาข้อความ อีกทั้งผู้พัฒนาแคปท์ชาสามารถใช้ข้อค้นพบในงานนี้ เพื่อออกแบบแคปท์ชาข้อความที่ง่ายต่อการใช้งานของมนุษย์ และยากต่อการโจมตีของบอต